Fakbólkur fylgir gongdini í kt-varðveiting í Føroyum 12/05/2019 | Tíðindi Tjóðskjalasavnið (TSS) hevur nú hildið fyrsta fundin í fylgibólkinum‘ kt-varðveiting’. Fakbólkur fylgir gongdini í kt-varðveiting í Føroyum Tjóðskjalasavnið (TSS) hevur nú hildið fyrsta fundin í fylgibólkinum‘ kt-varðveiting’. Í bólkinum eru 16 limir við førleikum og royndum innan kt, skráseting, fyrisiting, løgfrøði og gransking. Bólkurin skal fylgja tilgongdini og verða við at eftirmeta ta strategi, sum Føroyar hava valt á økinum. Fyrst vórðu limirnir bjóðaðir vælkomnir og heilsaðu uppá starvsfólkini á kt-varðveitingareindini, Poul Andrias Simonsen, Róa Eliasen og Sólbjørg Pedersen. Hesa ferð varð fyrst og fremst hugt at tøkniligu avbjóðingunum við talgildari varðveiting. Tríggjar stuttar framløgur vórðu hildnar:‘ Styrkir og veikleikar við migratiónsstrategiini’, Poul Andrias Simonsen (TSS)‘ Status viðv. avhendingum frá myndugleikum’, Rói Eliasen (TSS)‘ At framleiða eina skjalasavnsútgávu’, Hans Poulsen (Prisma)’ Eftir sera áhugavert kjak vitjaðu limirnir á goymsluni, har tey sóu‘ Seyðabrævið’ (1298), Løgtingsins yvirlýsing av føroyska Ríkinum (1946), eldri kirkjubøkur, jarðarmøðraprotokollir frá 20. øld osfr. . Næsti fundur verður í 2020, har ljós verður sett á aðrar avbjóðingar í sambandi við kt-varðveiting, og har arbeiðið hjá Tjóðskjalasavninum aftur verður sett undir sjóneyku hjá fakfólkum.